<classify> BAADA ya Tanzania kuwa nchi ya mfano katika utekelezaji wa mradi wa mabasi yaendayo kasi jijini Dar es Salaam, Kenya inatarajiwa kuwa nchi ya pili katika Ukanda wa Afrika Mashariki kupata mradi huo.Hatua hiyo imekuja baada ya Kenya kupokea msaada wa Sh bilioni 5 za nchi hiyo kutoka Umoja wa Ulaya EU kwa ajili ya utekelezaji wa ujenzi wa miundombinu yake. Nchini Tanzania mabasi hayo yalianza kufanya kazi miaka miwili na nusu iliyopita na kuanzia Machi mwakani mradi unatarajiwa kuboreshwa zaidi kwa kupata mtoa huduma mwenza wa kimataifa.Mtoa huduma huyo atawezesha kuongeza mabasi ya haraka kutoka 140 yaliyopo sasa na kufikia 305, hivyo kuongeza tija ya usafiri huo jijini Dar es Salaam. Katika mradi wa Kenya utakaotekelezwa katika Jiji la Nairobi, kiasi cha Sh za Kenya bilioni 9.6 kinatarajiwa kutumika.Mradi huo uliozinduliwa mwaka 2015 na Rais Uhuru Kenyatta, lakini ulisimama kwa muda kutokana na ukosefu wa fedha za kununua mabasi yatakayotumika kwenye mfumo huo na kusaidia katika ujenzi wa miundombinu. Balozi wa EU nchini Kenya, Stefano Dejak alisema fedha hizo zitatumia kuendeleza ujenzi na kuweka miundombinu ya BRT katika miaka mitatu.Jiji la Nairobi linatakiwa kuwa na mfumo huu wenye ufanisi, ndiyo maana EU tumewekeza Sh bilioni tano za Kenya kuhakikisha watu wa jiji hili wanapata usafiri wenye ufanisi ulio salama, usiochafua mazingira,na mengineyo, alisema Dejak.Takribani Sh bilioni 7 zitatumika kuendeleza barabara tano za mfumo wa BRT jijini Nairobi na kuweka miundombinu ya lazima huku bilioni 2.6 zitatumika kuagiza mabasi 50 yenye uwezo wa hali ya juu.Serikali imebakiwa na pengo la Sh bilioni 4.6 za Kenya kwa ajili ya utekelezaji mradi huo kwa ajili ya kujenga barabara nyingine za kuunganisha kama Likoni, Enterprise, Lusaka na barabara ya mzunguko ya Parklands pamoja na njia za watembea kwa miguu za barabara ya Rabai.Gavana wa Nairobi, Mike Sonko akipokea msaada huo alisema ofisi yake itahakikisha ujenzi wake unafanyika kwa haraka ili kukamilika ndani ya muda waliopewa. Alisema baada ya kumalizika ujenzi wa mfumo wa BRT na kuanza kwa huduma ya usafiri wa treni ya abiria, wasafiri wataweza kupata usafiri kwa usalama kwa miguu au baiskeli.Nikiwa mwenyekiti mwenza wa Kamati ya kuzaliwa upya wa jiji la Nairobi, ambapo Rais Kenyatta ni mwenyekiti, sitavumilia uzembe wowote katika utekelezaji wa mradi uliofadhiliwa na EU, alisema Gavana Sonko.Katika hafla hiyo, pia walizindua ujenzi wa barabara za kilometa 2.2 kutoka Waruinge- Juja-Thika ambapo ni kilometa 16 katika mji huo ambazo EU wamefadhili kurahisisha kupunguza msongamano wa magari Nairobi.Nchi nyingine za Ukanda wa Afrika Mashariki ziko katika hatua mbalimbali za maandalizi kwa ajili ya ujenzi wa mfumo huo na tayari zimepata mafunzo nchini Tanzania, huku Rwanda ikibainisha kujenga kilometa 160 katika jiji la Kigali kwa gharama za Faranga za nchi hiyo bilioni 2.5. Uganda, ambayo pia ilituma wataalamu wake kujifunza kutoka kwa Tanzania, itajenga mradi hhuo jijini Kampala.  <topic>: KITAIFA 